Egy kiállítás képei, avagy tábori bordély a légópincében - A Nagy Háború
A pécsi 19-es honvédek nyomában 2/1. rész
„Itt már civilizáltabb vidék van”
Egy kiállítás képei, avagy tábori bordély a légópincében
2011.06.21. 12:35 :: Nagy Háború szerkesztőség
A Nagy Háború Blog szerkesztősége és a Székesfehérvár Helyőrségtörténeti Emlékgyűjtemény közös rendezésében került bemutatásra 2011. június 18-án, a Múzeumok Éjszakáján az Érosz a hadszíntéren, osztrák-magyar tábori bordélyok a Nagy Háborúban című kiállítás.
A rendezvény kezdeményezője Rangel István gyűjteményvezető volt, aki a blogunkon olvasott írások alapján javasolta, hogy erre az éjszakára az emlékgyűjtemény pincéjében próbáljuk meg bemutatni az Osztrák-Magyar Monarchia hadszervezetének különleges egységeit, a tábori bordélyokat. Balla Tibor és Kiss Gábor hozzájárulásával a blogon megjelent írásaik alapján terveztük meg a kiállítás szakmai tematikáját. A korszak hangulatát, a front és a bordélyok világát nagy kedvencünk, Tersánszky Józsi Jenő Egy ceruza története című regényéből vett részletekkel és a háttérben korabeli sanzonok lejátszásával is megidéztük. Egy tabló erejéig a háborút önkéntesként végigküzdő író személye előtt is tisztelegtünk.
A légópince előterében felállított öt tablón a háború lövészárkainak borzalmait és az abból szabaduló, az élet pillanatnyi örömeit megragadni akaró bakák világát igyekeztünk bemutatni. A jól elkülönülő belső folyosószakasz tizenhárom tablóján a tábori bordélyok létrehozásának indokait, szervezetét és működését mutattuk be.
A Semmelweis Orvostörténeti Múzeumtól fotóanyagokon kívül sikerült néhány tárgyi emléket (gumióvszer, irrigátor készülék stb.) is kölcsönöznünk az alkalomra és tárlóban bemutatni a látogatóknak.
A kiállítás létrehozásában a fotóanyaggal segítségünkre volt még a HM Hadtörténeti Intézet és Múzeum, valamint külön köszönettel tartozunk Császtvay Tündének az Éjjeli lepkevadászat című kötet szerzőjének.
Az éjszaka során több mint négyszáz látogató tekintette meg kiállításunkat, ami iránt a helyi és az országos sajtó is érdeklődést tanúsított. Több olvasónk is jelezte, hogy arra saját lakóhelyén is érdeklődés lenne, így fontolgatjuk az egy éjszakán túli további bemutatás lehetőségét, amihez várjuk a megvalósítást támogató megkereséseket.
Az első világháború térképeken: Háborús hétköznapok
Szerelem papírrepülőn
http://nagyhaboru.blog.hu/api/trackback/id/tr173002805